Papersnake/gushiwen huggingface dataset:
望蓬莱·真锻练
王哲（金朝）

真锻练，驱惑去迷错。踏碎月明通正路，劈开风景入玄门。方显通家尊。无把捉，一点出昆仑。复住空中超造化。得归物外越乾坤。那论若亡
题元五名家合璧卷 其五 方从义回溪林屋
弘历（清代）

依林结宇翠阴浓，闭户经年客鲜逢。谷口板桥不妨设，丛条都解扫尘踪。
喜愿云师从庐山归
吴伟业（清代）

胜绝观心处，天风万壑声。石门干镜入，云海一身轻。

出世悲时事，忘情念友生。乱离兄弟恨，辜负十年盟。
次洞野十绝发老株塘 其五 憩松蓬庵
霍韬（明代）

老松倔彊柯枝疏，疑是首阳饥丈夫。干挠不妨根挺直，紫云长护一身孤。
凉州赛神（时为节度判官，在凉州作）
王维（唐代）

凉州城外少行人，百尺峰头望虏尘。

健儿击鼓吹羌笛，共赛城东越骑神。
扬州慢 题姜在经天寒翠袖图
范捷（清代）

露白天高，衣轻簟冷，萧萧庭院惊凉。有碧梧金井，落叶响银床。

正当是空梁燕去，镜台人杳，雁足书荒。更灯残漏永，能禁几遍回肠。

重吟细数，算而今、总是荒唐。想少日朱颜，三生白骨，片刻黄粱。

满地冷蟾如水，阑干外、孤影成双。尽冰魂浸透，凄凄立遍回廊。
裂帛题诗
何氏（元代）

妾长朱门十九春，岂期今逐虏囚奔。失身无补君王事，死节难囚夫婿恩。

江静从教沈弱质，月明谁与吊归魂！只愁父母难相见，愿与来生作子孙。
元旦万寿宫朝贺诗
饶墱（明代）

令序当元日，嵩呼万寿宫。星云呈瑞色，佩带引春风。

秀挺梅枝绿，光摇烛影红。遥瞻新气象，如在五陵中。
偈颂二十五首
释普岩（宋代）

马头回，牛头没。
一字入以门，九牛曳不出。
潇湘八景·山市晴岚
宋宁宗（宋代）

薮泽趁虚人，崇朝宿雨晴。
苍崖林影动，老木日华明。
野店收烟湿，溪桥流水声。
青帘何处是，彷佛听鸡鸣。
病中三偈
范成大（宋代）

一交销取万黄金，将病求医在用心。
化尽此身成药树，不妨栽得病根深。
六叔母生朝
项安世（宋代）

香梅细柳竞芳辰，预报新年两日春。
未得犀盘傅菜缕，且看玉盏泛松仁。
东风衮衮添孙竹，南极双双照寿椿。
正是门阑多喜日，乘龙娇客翠袍新。
感梦
韦应物（唐代）

岁月转芜漫，形影长寂寥。仿佛觏微梦，感叹起中宵。

绵思霭流月，惊魂飒回飙。谁念兹夕永，坐令颜鬓凋。
颂古二十一首
释正觉（宋代）

翡翠帘垂，丝纶未济。
紫罗帐合，视听难通。
犯动毛头，月升夜扃。
密移一步，鹤出银笼。
脱身一色无遗影，不坐同风落大功。
咏梅杂诗
张道洽（宋代）

数点疎花不满枝，倚栏惟恨月明迟。
风流一段无人共，正是霜飞屋角时。
留君仪哀词
郭祥正（宋代）

怀伊人兮，漳水之湄。爰结好之初兮，予方出乎陷阱之羁縻。

彼知予之横罹兮，眷茕茕而弗支。氛侵侵而袭人兮，子独赠我以兰芝。

芳芬芬而爽吾衷兮，虽厄穷而弗疑。言涓涓而洗吾耳兮，寂尘听而凄其。

炊嘉黍而纳吾腹兮，使朝则忘饥。采薜荔为予之服兮，慨前修之可追。

脂吾车而秣吾驷兮，造仙的之幽奇。

煮甘溜而茗酌兮，珍盘进乎离支。唱则和兮，迭指摘其醇醨。

同底于道兮，遵圣渚为之归。聊容与以卒岁兮，曾弗察乎白驹之骛驰。

泊中吉而启行兮，觞桂浆以违离。惕南北之缅邈兮，蹇形影之颓衰。

歌激扬而再发兮，泪浪浪以沾衣。马悲鸣而仰顾，仆弛负以增欷。

行云住而黯惨，去鸟返而低迷。岁聘介而一至兮，孰敢为之后期。

幸再往而再复兮，释予心之思也。忽承讣以踯躅兮，行不知其所之也。

嗟若人之蕴美兮，天其夺之速也。蹇松柏之枯折兮，恶植则滋以荣也。

考大空之役物兮，必善抟而化之也。将为麟为凤兮，对明世而出也。

将为兰为荪兮，芬馨香而荐上帝也。将为江为河以济舟也，将为雨为露而泽物也。

将复为人兮，英华于士林也。将为仙为神兮，自适于逍遥之境也。

呜呼，以甚塞之怀兮，测乎无涯之眹。以有限之情兮，导乎无穷之悲。

呜呼，其有知乎，其无知乎？吾其能久乎，吾将从子于重泉之游乎，吾又何词之哀乎。
偈颂一百一十七首
释绍昙（宋代）

岩桂飘香，井梧凋叶。
活祖师机，重重漏洩。
见重分明眼似眉，道重完全舌如结。
诸人要知亲切句麽，蒲团三月冷如冰，
今朝稳坐，静听渠分说。
寄智上人
陈守一（明代）

旧社匡山兴颇深，往来幻迹日相寻。和光久矣无人识，遂却寒岩自老心。
句
沈晦（宋代）

五岭炎蒸地，从来着逐臣。
颂古二首 其一
释普鉴（宋代）

拈花亲付老头陀，平地俄兴一丈波。后代钉椿摇橹者，竹篙量水转譊讹。
五月十七日谒伏波庙四首
赵蕃（宋代）

几从江上望朱栏，今日扁舟径往还。
潢潦傥收应易耳，白汀翠竹最相关。
和閒居偶感诗有频年论古类何人之句依元韵
常纪（清代）

七尺微躯几度春，閒从经史阅前人。雄才惟爱陈同甫，丽句还推卢照邻。

纵使经纶多素志，依然琴鹤少纤尘。两疏拂袖归来日，田里优游怀葛民。
吴山青 湖上遇雨
龚翔麟（清代）

南高峰。北高峰。好在涳濛雨色中。烟鬟雾鬓重。

藕花红。蓼花红。不比当年秋兴浓。采香何处逢。
送觉华岩归中岩
李流谦（宋代）

世路翻巨浪，是身如孤舟。
黑风半夜来，掀簸卒未休。
谁能汹涌半，轻飞逐浮鸥。
稽首大导师，觉海名善泅。
请下一转语，为度历劫忧。
师笑了无言，此问难尔酬。
未可楫迎汝，子归当内求。
坚忍作难缆，巨防截横流。
中有不动者，东西听漂浮。
师今念故山，翩然去难留。
相送城东隅，黄叶堆别愁。
归来闭阁坐，念念期自修。
精进傥不懈，针芥或有投。
西风白莲开，束包随胜游。
题陈秀才园林
司马光（宋代）

剧谈惊满座，音貌独琅然。
可惜郦生老，谁知苏季紧。
青囊世外药，碧幕醉中天。
不佩黄金印，都缘负郭田。
【越调】半鹌鹑
王仲诚（元代）

避纷
露冷霜寒，云低雾黯。洒洒潇潇，凄凄惨惨。眼底繁华，心头有感。名利绝，是非减。爱的是雪月风花，怕的是《官民要览》。
【紫花儿】昨宵酩酊，今日模糊，来日醺酣。带一顶嵌肩幔笠，穿一领麻衫。妆一座栽梅结草庵，谁能摇撼？跳出这蚁穴蜂衙，再不入虎窟龙潭。
【小桃红】刀名剑利大尴尬，唬碎闲人胆！白酒黄鸡捱时暂，就中甘，这般滋味谁曾啖？谐音人即参，通经史亲探，世事要经谙。
【尾】此身有似舟无缆，恣意教旁人笑咱。富贵总由天，清闲尽在俺。
谢刘纯父惠木绵布
谢枋得（宋代）

嘉树种木绵，天何厚八闽。
厥土不宜桑，蚕事殊艰辛。
木绵收千不，八口不忧贫。
江东易此种，亦可致富殷。
奈何来瘴疠，或者畏苍旻。
吾知饶信间，蚕月如岐邠。
儿童皆衣帛，岂但奉老亲。
妇女贱罗绮，卖丝买金银。
角齿不兼与，天道期平均。
所以木绵值利，不畀江东人。
避秦衣木叶，矧肯羞悬鹑。
天下有元德，孔融愿卜邻。
绨袍望不及，共裘志自仁，
物意皆可珍。洁白如雪积，
丽密过绵纯。羔缝不足贵，
狐腋难拟伦。絺纩皆作贡，
此物不荐陈。岂非神禹意，
隐匿遗小民。诗多草木名，
笺疏欲谆谆。国家无楚越，
欲识固无因。剪裁为大裘，
穷冬胜三春。拜嘉重感激，
触物尤酸辛。吁嗟彼寒谷，
邹律今不神。三宫坐穹庐，
雨雪或十旬。安得遗此惠，
飞到君王身。塞上寒堕指，
挟纩谁为温。人各赐两端，
费银二万斤。大军四十万，
谈笑却胡尘。感君道义交，
何异骨肉亲。可与知者道，
众人笑且嗔。玉案未能报，
琼琚情则真。春秋二百年，
币交几君臣。季札有赠限，
临溪寺二首
刘克庄（宋代）

一径松花飐紫苔，东风落尽佛前梅。
道人深掩禅关坐，莫听莺声出定来。
禅人并化主写真求赞
释正觉（宋代）

道随缘而不变，源赴汲而不枯。
禅悦之食兮饱其腹，法空之认兮跏其趺。
青原自喜有麟角，黄檗谁嫌捋虎须。
腊兴
陈子升（明代）

征西仗剑倚霞开，献岁新谣独酒杯。明月半帘虚入燕，白云层峤远舒梅。

筝调静女鲛绡卷，阵破愁胡羯鼓催。兵甲尚悬春帐梦，盈盈碧水隔高台。
青田舟中
帅念祖（清代）

溪行一百里，海远潮力罄。松舟小于叶，一榻束无剩。

溶洋泛烟小，屈曲历幽胜。潭澄碧无晕，欲唾惜清莹。

回桡得滩响，风泉韵疏磬。东崦夕绮敛，西岩暮岚暝。

起坐见华月，樵唱隔烟径。众象发心赏，妙理契神定。

瑶琴一为弹，芳醑半欲醒。美人倘不来，何以酬清听。
自入南与二陆丈游知其为侍郎族也小陆丈除钦未拜命而大陆丈丙午六月既望赴德庆 其二
曾丰（宋代）

郡有宣公集，焚香手自翻。要酬民所望，须践祖之言。

牛岂嫌途坦，鱼那厌水浑。不将渔废牧，亦足报君恩。
春景 溪壑回春姿
刘辰翁（宋代）

云拥千溪断，霜溪万壑衰。

自从回煖景，依旧是春姿。晴日云千叠，东风雨一池。

还他新岁好，似我少年时。锦水桃千障，巫山柳十眉。

时同天一笑，不敢恨衰迟。
游仙
刘复（唐代）

税驾倚扶桑，逍遥望九州。二老佐轩辕，移戈戮蚩尤。

功成弃之去，乘龙上天游。天上见玉皇，寿与天地休。

俯视昆仑宫，五城十二楼。王母何窈眇，玉质清且柔。

扬袂折琼枝，寄我天东头。相思千万岁，大运浩悠悠。

安用知吾道，日月不能周。寄音青鸟翼，谢尔碧海流。
百树送青六景为郑侍御题
魏时敏（明代）

石罅无樵采，春深剥绿苔。孤云将暝去，群树送青来。

晴霭琴书润，阴森鸟雀回。醉吟看不厌，何处有蓬莱。
过庐山
李涧（宋代）

斜阳淡淡柳依依，立马桥边客去迟。昼锦已成蝼蚁梦，夜台应愧鹡鸰诗。

薄荐豆粥无传法，蒲扇桃笙有贱时。千载孝标裙帔恨，凭谁笺示故人知。
鼓山见竹坡题句却寄
陈宝琛（清代）

破禅中夜梦京尘，最忆西山对榻人。垂老可应思止酒，无官端不为忧贫。

海天会合知何日，泉石沈冥各此身。诗墨和苔犹满壁，年时何限迹成陈。
东归同年三山王簿宾之赵户立父连簿仁父典上
五迈（宋代）

我从京华来，溽暑不可迩。
蓝缕一片衣，邂逅四君子。
自大同工兰，乡井连桑梓。
王君吾兄行，派出铜川氏，
一饮吞百盃，一挥拦十纸。
此时銮坡人，非久棲鸾枳。
黄君天庠英，贵名方日起。
三年拜赐师，行雪肴函耻。
后来几英豪，愿作榜下士。
小连真枳，犀玉浮冰峙。
再喜气不衰，收科趾前美。
朋山万青衿，求识心鉴齿。
立父天族英，雅非膏粱比。
青桂近婵娟。红蕖映青泚。
名驹产天厩，一日当万里。
今夕知夕，德星偶同晷。
明月入觥船，凉飔生剑履。
相逢吴山头，相别闽江觜。
交情托管鲍，同年序许李。
明日怀美人，娟娟隔秋水。
何以慰我思，驰书寄双鲤。
题芗城梁德刚书屋用林缉熙韵
罗伦（明代）

乳燕鸣鸠甲水滨，小轩幽径足听闻。坐忘芳草翻疑梦，寒尽梅花剩得春。

世事暗随灯烬落，年华偏恋老翁新。芒鞋竹杖身长健，频上金牛醉野人。
官醖
王禹偁（宋代）

为郡得官醖，月给盈三斛。
地僻少使车，时清罕留狱。
老大复迁谪，吾怀颇幽独。
婵娟楼上月，烂漫池边菊。
东院与西亭，翛翛风弄竹。
对此不开樽，骚人应恸哭。
独酌入醉乡，陶然瞑双目。
醒来成浩叹，胡为事口腹。
彝酒书垂诫，群饮圣所戮。
汉文亦禁酒，患在糜人谷。
自从孝武来，用度常不足。
榷酤夺人利，取钱入官屋。
古今事相倍，帝皇道难复。
吾无奈尔何，更尽杯中渌。
过徐楙百花巷寓斋招同杨澥饮
姚燮（清代）

拍壁幽篁响冻弦，蹴阶小鸟语空烟。吉祥金石盟新雨，生死知交感逝川。

高柳无蝉供午吹，大鱼如鳜上初筵。短衣不称仙仙舞，醉拂苔衣当席眠。
兵火之后家藏坟籍荡然寄居江村欲借书诸公先寄此诗 其二
王庭圭（宋代）

闻道藏书埒石渠，仍能一读五行俱。不妨借我遮愁眼，胜著闲窗饱蠹鱼。
题所画梅竹二首 其二
周孚（宋代）

骎骎老境困埃尘，开卷霜林解笑人。画地馋涎君莫怪，十年魂断故园春。
汉宫春
沈蔚（宋代）

回首芜城旧苑。还是绿深红浅。春意已无多，斜日满帘飞燕。不见。不见。花上雨来风转。
送从兄宗义戍龙里
郭谏臣（明代）

万水千山行路难，落花啼鸟静中看。长途有客频回首，故国无人独倚阑。

荒戍城边骐骥老，夕阳江上鹡鸰寒。白云南去蛮乡近，笑倚吴钩天地宽。
重九次柏塘
郭传昌（清代）

不待约登高，山行仆马劳。拨云寻绝磴，随日下平皋。

旅次犬迎吠，邻舂鸡乱号。食新逢岁稔，无意更题糕。
致奠张柔直知郡龙图以诗四章哭之书置灵几以代祭文 其一
李纲（宋代）

一枰两浅旧相期，叹息君今愿已违。却把荔枝三奠酒，数行衰泪湿深衣。
学无学颂一十五首 其八
释印肃（宋代）

老卢得了不传衣，后代儿孙切莫疑。衣法亲传两不是，心心心印了无知。
梅花十绝
方岳（宋代）

尽道春风有等差，从前漫语待诗家。
今年雪屋亲曾见，的当南枝先看花。
题绍兴焕文阁
唐文若（宋代）

三峨直上片云飞，飞过匡庐惹住衣。
我亦朱轓暂容与，山南山北判清辉。
信陵坊有笼山乐官
王安石（宋代）

万里山林姿，羽毛何璀璀。
鸣声应律吕，唯有知者爱。
都门市井儿，谁翫汝文采。
应须锁樊笼，勿受丸矰害。
缺题
王之望（宋代）

天梯云栈转龙旗，细雨凄风暗路岐。
七夕难忘祈巧夜，三乡不以望仙时。
曲江若悟贤臣语，汾水宁伤才子词。
此日铃声肠断处，后庭遗唱未为悲。
读周瑜传
韩元吉（宋代）

年来三十过平头，笑却周郎却自羞。
但得小乔歌一曲，未须辛苦向荆州。
子陵
姜特立（宋代）

不为故人屈，清名日月高。
当时若相汉，不过比元侯。
元侯功易歇，子陵名不灭。
所以想孤风，犹如隔前日。
秋雨
陆游（宋代）

吾庐多美荫，最茂楸与梧。
百鸟集其间，下上更鸣呼。
秋风忽动地，摇落日日疏。
何如涧底松，终岁无荣枯？
将游五台宿繁峙客舍作
屈大均（明代）

文殊声色里，何处问仙灵。风涌滹沱壮，云含太戏青。

浮生悲过雁，薄俗贱飘萍。不寐怀明发，疏钟起塞亭。
逍遥咏
宋太宗（宋代）

逍遥名有理，得一便知空。
道本皆深邃，凡为不易穷。
品流才雅淡，格致意潜通。
救世传相益，因成顺八风。
寄王逢原
王安石（宋代）

北风吹云埋九垓，草木零落空池台。
六龙避逃不敢出，地上独有寒崔嵬。
披衣起行愁不惬，归坐把卷阖且开。
永怀古人今已矣，感此近世何为哉。
申韩百家爇火起，孔子大道寒於灰。
儒衣纷纷欲满地，无复气焰空煤炱。
力排异端谁助我，忆见夫子真奇材，楩柟豫章概白日，秖要匠石聊穿裁。
我方官拘不得往，子有闲暇宜能来。
晤言相与入圣处，一取万古光芒回。
陈橘山挽诗 其一
林希逸（宋代）

昔侍先师席，西轩笔研同。晚为莲社客，私号橘山翁。

内景经谁授，还丹诀自通。仙班催底急，吟此望方蓬。
丁酉九月十四日黄源岭客舍题黄瀛父近诗
刘克庄（宋代）

不但行吟又卧披，掩编因有感于斯。
竞为蛙蚓号鸣态，乌睹龙鸾夭矫姿。
损挹嫌人称大好，琢磨容我指微疵。
自惭学识非匡鼎，安敢陪君共说诗。
三月二十日游牛头寺
周赓盛（清代）

杨花扑面莺乱啼，乐游原上烟萋萋。野田棠梨红欲堕，远浦菰蒲绿未齐。

朝来雨歇山似沐，终南秀色云鬟低。藓苔一径憩兰若，槃桓石磴风凄凄。

牡丹已残芍药吐，红栏碧槛僧寮西。斋鱼粥鼓寂复寂，午鸡时一闻前溪。

危楼缥缈著青碧，俯视万罫扶耕犁。杜陵祠屋在邻并，游客得句轩楹题。

开元天宝已陈迹，芙蓉鳷鹊残春泥。第五桥边沽酒处，斜阳归路花骢嘶。
悼老琼二首
韩元吉（宋代）

歌舞相从六换年，秦筝已断下能弦。
荷花满眼垂杨绿，肠断清宵月正圆。
九日不出
郑孝胥（清代）

登高亦何为，谓可舒抑郁。今朝虽重阳，抱膝独不出。

此州乃井虽，无处见天日。纵隮万山颠，犹在千丈窟。

三秋不易过，业满当自脱。滔滔海扬波，吾意行一豁。
题画梅 其二
戴亨（清代）

当春不发花，春去不著叶。独抱岁寒心，芳香吐冰雪。
偈颂十五首 其十一
释慧方（宋代）

吹毛宝剑当机妙，切玉如泥孰可猜。不犯锋芒全正令，法王心印为君开。
皇甫岳云溪杂题五首·上平田
王维（唐代）

朝耕上平田，暮耕上平田
借问问津者，宁知沮溺贤。
寄杨工部，闻毗陵舍弟自罨溪入茶山
姚合（唐代）

采茶溪路好，花影半浮沉。画舸僧同上，春山客共寻。

芳新生石际，幽嫩在山阴。色是春光染，香惊日气侵。

试尝应酒醒，封进定恩深。芳贻千里外，怡怡太府吟。
古诗 其四
庞谦孺（宋代）

初日照池底，游鱼戏涟漪。落日延西林，蜻蜓弄斜晖。

忘情体自适，不但禽鸟微。以兹慰心胸，富贵如何违。

舍策看清溪，步屧临荆扉。青天委长流，孤云无所依。

居然忘物我，身世忽若遗。
寄题甘露寺北轩
杜牧（唐代）

曾向蓬莱宫里行，北轩阑槛最留情。孤高堪弄桓伊笛，

缥缈宜闻子晋笙。天接海门秋水色，烟笼隋苑暮钟声。

他年会著荷衣去，不向山僧说姓名。
送灵师归吴
穆脩（宋代）

灵师殊可尚，颇不类浮屠。托迹虽依佛，留心独喜儒。

风尘倦京洛，水石隐句吴。破寺杉松老，南归旧隐孤。
笠泽渔父词（四首）
文彭（明代）

钓得鲈鱼不卖钱，船头吹火趁新鲜。
樽有酒，月将圆，落得今宵一醉眠。
寄题林景思雪巢六言三首 其三
范成大（宋代）

万境人踪尽绝，百围天籁都沉。惟馀冷淡生活，时复撚髭冻吟。
富池镇上感怀
董嗣杲（宋代）

髑髅如雪混涂泥，浪打沙填晚更凄。
烽警上流兵未解，灰寒中更客徒栖。
怀归日积思鲈切，歌凯风闻集雁齐。
忧患转深头转白，江云不障夕阳西。
早春残雪
裴虔馀（唐代）

霁日彫琼彩，幽庭减夜寒。梅飘馀片积，日堕晚光残。

零落偏依桂，霏微不掩兰。阴林披雾縠，小沼破冰盘。

曲槛霜凝砌，疏篁玉碎竿。已闻三径好，犹可访袁安。
次韵黄帐干
刘克庄（宋代）

瘦马虺隤已卸鞯，纵鞭其后不能前。
才非应氏惭三入，齿较杨雄长十年。
发老病馀偏种种，腹空虚甚谩便便。
故人过矣相称誉，敢挹衰残望昔贤。
圣井亭
张镃（宋代）

重到虚亭意豁然，望高容易觉秋天。
山边旷野全无水，树杂轻烟日有田。
极目几时忘去路，西风何日送归船。
残蝉更唤斜阳好，衬出金刚翠篠边。
海上诗送薛文学归海东
刘慎虚（唐代）

何处归且远，送君东悠悠。沧溟千万里，日夜一孤舟。

旷望绝国所，微茫天际愁。有时近仙境，不定若梦游。

或见青色古，孤山百里秋。前心方杳眇，后路劳夷犹。

离别惜吾道，风波敬皇休。春浮花气远，思逐海水流。

日暮骊歌后，永怀空沧洲。
奉酬严公寄题野亭之作
杜甫（唐代）

拾遗曾奏数行书，懒性从来水竹居。奉引滥骑沙苑马，

幽栖真竹锦江鱼。谢安不倦登临费，阮籍焉知礼法疏。

枉沐旌麾出城府，草茅无径欲教锄。
汪信民约诸人游城南陈氏园不果
饶节（宋代）

先生休沐不谭经，准拟行槃到野亭。兴尽回船散童骑，客来呼野出盆瓶。

奁中白黑谁成败，盏底圣贤同醉醒。却笑伯伦尚多事，苦怜江汉载浮萍。
弈棋
韩淲（宋代）

水竹光中戏弈棋，棋中妙处有谁知。对人不到一盘满，信手拈来几著奇。

活法要须能自悟，危机何用苦寻思。此心虚静元无物，莫使颠冥胜负时。
寄虔州江阴二妹
王安石（宋代）

贡水日夜下，下与章水期。
我行二水间，无日不尔思。
飘若越鸟北，心常在南枝。
又如岐首蛇，南北两欲驰。
逝者日已远，百忧讵能追。
生存苦乖隔，邂逅亦何时。
女子归大道，善怀见於诗。
庶云留汝车，慰我堂上慈。
女冠子 其一 登穹窿山，赠施鍊师
董元恺（清代）

穹窿飘渺。碧海三山瑶草。剑光寒。玉斧滋晴露，琼花护醮坛。

灵随龙竹引，香逐凤箫残。隐现金天掌，是毫端。
所睹
方回（元代）

形泰神劳极，心非貌敬多。
甘从道左避，肯羡马前呵。
雪屋听儿读，花房顾妾歌。
同声不同调，末后看如何。
过往岁避地之所屋燬人迁
汪炎昶（宋代）

依旧苍苔小径斜，当时从此入山家。
心疑谬误还疑是，雨涞棠梨一树花。
四贤一不肖诗·右尹师鲁
蔡襄（宋代）

君子道合久以成，小人利合久以倾。
世道下衰交以利，遂使周雅称嘤鸣。
煌煌大都足轩冕，绰有风采为名卿。
高名重位盖当世，退朝归舍宾已盈。
脅肩谄笑不知病，指天报遇如要盟。
一朝势夺德未改，万钧已与毫厘轻。
畏威谀上亦随毁，矧复鼓舌加其评。
逶迤阴拱质气厚，两豆塞耳心无营。
呜呼古人不可见，今人可见谁与明。
章章节义尹师鲁，饬躬佩道为华荣。
希文被罪激人怒，君独欣慕如平生。
抗书轂下自论劾，惟善与恶宜彙征。
削官竄逐虽适楚，一语不挂离骚经。
当年亦有大臣逐，朋邪隐缩无主名。
希文果若事奸险，何此吉士同其声。
高谭本欲悟人主，岂独区区交友情。
和晚菊三首
廖行之（宋代）

荒凉篱落露华清，菊为重阳特地荣。
奔竞斗心知戒在，疎迟懒性习闲成。
偿秋为子添秋兴，见晚知谁恨晚英。
赖有南山陪旧望，悠然目彬与云平。
对雪忆往岁钱塘西湖访林逋三首
梅尧臣（宋代）

昔乘野艇向湖上，泊岸去寻高士初。
折竹压篱曾碍过，却寻松下到茅庐。
寄范丈景仁
苏辙（宋代）

京城冠盖如云屯，日中奔走争市门。
敝裘瘦马不知路，独向城西寻隐君。
隐君白发养浩气，高论惊世门无宾。
欣然为我解东阁，明窗净几舒华茵。
春天雪花大如手，九衢断绝愁四邻。
平明熟睡呼不觉，清诗渌酒时相亲。
我兄东来知东武，走马出见黄河滨。
及门却遣不得入，回顾欲去行无人。
东园桃李正欲发，开门借与停车轮。
青天露坐列觞豆，落花飞絮飘衣巾。
留连四月听鹖鴂，扁舟一去浮奔浑。
人生聚散未可料，世路险恶终劳神。
交游畏避恐坐累，言词欲吐聊复吞。
安得如公百无忌，百间广厦安贫身。
赠徐君图按曲图歌
程嘉燧（明代）

徐君神宇和且清，翩翩浊世称达生。
但持一杯蟹螯足，能挥万达鸿毛轻。
自言百年在行乐，千金买歌恣欢谑。
尊傍二豪与七贵，醉后五白兼六博。
宁藉疏家有赐金，那识洛阳亡负郭。
鸟雀门中结驷来，蛟龙壁上缠头作。
少小当筵唤奈何，年来老尽怕闻歌。
君家歌儿动心魄，半出已觉魂傞傞。
暗思沉吟还绝倒，恰似看花被花恼。
空惹颠狂气味存，难遣歌词风格老。
九龄十龄解音律，本达家门俱第一。
黄口天教与擅场，白头自叹曾入室。
金陵洞房今老大，柘湖歌台久萧瑟。
凭谁写向丹青里，如画天魔娆居士。
仿佛花间按曲时，恍欲扬蛾发皓齿。
便上九天歌一声，不惜此声无此耳。
天目和尚赞
释如珙（宋代）

不道先师具大眼目，只道先师无肯路。
还有知得者麽，杨岐之衣到松源师祖不传，
临终谓兄弟久聚。正路行者有，
只不能用黑豆法。难以荷负正宗，
临济佛法到此平沈。痛哉痛哉，
以此见先师，深得师祖之旨矣。
山居杂诗九十首
曹勋（宋代）

侵晨盥栉起，爽气随凉飚。
曳杖踏露草，不觉路已遥。
水清出沙嘴，烟白横山腰。
致爽列群岫，不待西山招。
上吴城
翟溥福（明代）

舣舟依岸上吴城，极目乾坤快客情。江汉远通吴楚白，匡庐高插斗牛青。

灵祠杂遝陈巫糈，传舍寻常度使旌。明日片帆从此发，重回犹拟及新正。
依韵和守贤上人晚秋书事
梅尧臣（宋代）

秋雾郁不开，曚曨夹溪树。
深枝尚宿禽，寒叶时惊露。
我居溪之阴，早景诚所慕。
开溪吐初阳，独吟神与晤。
岂意方袍人，而怀此焉趣。
忽枉琼玖章，无惭惠休句。
贺张老山得代
牟巘（宋代）

富贵方来本不期，湖山径去岂无辞。众咻直欲齐为语，一笑姑存郐与讥。

难办求田还问舍，且教入务并寻医。幡然强为招延起，从此岩阿烂蕨薇。
客珠崖怀罗浮寄山中诸子三十韵 其十
成鹫（清代）

岁暮方思住洞天，斧冰临涧煮寒泉。半閒茅屋连朝雨，品字柴头一缕烟。

山色去心无咫尺，路岐回首已三千。他时得遂投閒计，不拟将心更学禅。
送郑编修子四省元
姚勉（宋代）

文章得印天尝靳，家世传灯古亦疎。
幸甚迁能紬石室，惜哉昶亦误银车。
君今自是人龙子，名复高横荐鹗书。
读饱邺侯三万轴，放高通德旧门闾。
仙鹤楼二首 其一
喻汝砺（宋代）

果为山中州，丛攒少平地。斗下金泉峰，十里扫空翠。
句
陈陶（唐代）

蝉声将月短，草色与秋长。

比屋歌黄竹，何人撼白榆。（以上见张为《主客图》）

好看如镜夜，莫笑似弓时。（新月，见《吟窗杂录》）

江湖水清浅，不足掉鲸尾。

饮水狼子瘦，思日鹧鸪寒。

一鼎雄雌金液火，十年寒暑鹿麑裘。

寄语东流任斑鬓，向隅终守铁梭飞。（上见《北梦琐言》）

乾坤见了文章懒，龙虎成来印绶疏。

近来世上无徐庶，谁向桑麻识卧龙。（见《钓矶立谈》）
嘲风
范成大（宋代）

纷红骇绿骤飘零，痴騃封姨没性灵。
报道海棠方熟睡，也须留眼为渠青。
建炎丞相成国吕忠穆公退老堂诗 其一
钱伯言（宋代）

今代麒麟第一功，十年勋德与天通。岂知乐圣衔杯地，长在重溟倒景中。

避宠不妨成远别，养花无意在珍丛。角巾私第何须问，自有公言满舜聪。
桐川三绝 其二 驿中阻雨
王十朋（宋代）

浸淫秋雨阻桐川，无术那能补漏天。传舍终宵不成寐，点灯重读旧诗篇。
咏古 其一
虞俦（宋代）

柳子脂韦不佩弦，痴心附丽老羁缠。廉商浪说能为市，吏贾由来却悟鞭。
寄怀苏生紫
赵宾（清代）

十载天涯鬓各苍，铜鞮碣石两茫茫。关山不隔怀人梦，夜逐东风度太行。
闻黎惟敬南归
欧大任（明代）

故人犹未达，倦翼又南飞。上国丹霄远，明时白社归。

风波劳役久，辞赋与时违。弛担惟书卷，还家尚布衣。

饭牛中夜叹，歌凤此时非。桑柘孤村暗，渔樵一径微。

病躯亲药裹，高枕对荆扉。月出期僧惯，庭閒过客稀。

蓝田堪屏迹，汉圃且忘机。予亦无媒者，行歌共采薇。
驻跸灵鹫峰文殊寺
玄烨（清代）

地敞层台近，林开法象遥。香泉分乳钵，佛火簇松寮。

绀马迎銮入，珠幢引队飘。竺兰遗迹在，选胜历山椒。
雪中怀皓上人
胡奎（元代）

高阁暮寒甚，不知春雪来。急霰鸣竹间，顷刻覆青苔。

数日寡轮鞅，林扉谁与开。故人寄禅居，雅趣亦悠哉。

熏炉与茶鼎，真足外形骸。坐久夜钟过，起思重裴回。
九折岩
张声道（宋代）

池绕九岩边，鸳鸯自在眠。
圆荷浮簇簇，翠葆静涓涓。
沾足三春雨，清和四月天。
庭空无一事，真乐付诗篇。
水石菖蒲为林孟和作
吴希贤（明代）

沧江之波不盈掬，小石棱层削寒玉。晓露无声堕古苔，九节灵苗为谁绿。

兰桡去后汀渚空，濛濛疏雨吹烟丛。回琴点瑟邈何许，风味泠然谁与同。

举世纷纷竞秾郁，此草弃置无人录。粉署仙郎最爱之，写向茅斋伴幽独。

西风昨夜凉思多，门前俗客稀经过。银笺翠管发佳兴，唤起叠山同作歌。
外舅孙莘老守苏州留诗斗野亭庚申十月庭坚和
黄庭坚（宋代）

谢公所筑埭，未叹曲池平。
苏州来赋诗，句与秋气清。
僧构擅空阔，浮光飞栋甍。
维斗天司南，其下百渎倾。
贝宫产明月，含泽遍诸生。
槃礴淮海间，风烟侵十城。
籁箫吹木末，浪波沸庖烹。
我来杪摇落，霜清见鱼行。
白鸥远飞来，得我若眼明。
佳人归何时，解衣绕厢荣。
六盘山
李华春（清代）

策马山城晓倍寒，纡回驿路入云端。作书休与家人寄，冒雨冲风过六盘。
句
宗必经（宋代）

睡晓方知前是梦，落花难上旧来枝。
再用韵约式之
方岳（宋代）

已扫秋庭月，蹇驴来未来，
一官连我俗，双眼向谁开。
书癖工为崇，诗穷不受催。
是中惟酒可，到手莫停杯。
送鹿野珍禅友还七闽
释崇岳（宋代）

密庵的子是冤雠，疾焰过风第二筹。
笑里一场无折合，不容提掇转风流。
送白翁大司农先生荣归
魏浣初（明代）

重轸东西目为蒿，军输无奈望投醪。司庾曲使倾储应，当宁深知仰屋劳。

历尽崎岖怜骥足，放开空阔溯鸿毛。谁云汗漫沧洲兴，一柱依然戴六鳌。
述古德遗事作渔父词八首 其六 亮公
释德洪（宋代）

讲处天花随玉麈，波心月在那能取，旁舍老师偷指注。

回头觑，虚空特地能言语。归对学徒重自诉，从前见解都欺汝，隔岸有山横暮雨。

翻然去，千岩万壑无寻处。
句
赵善扛（宋代）

相思情不极，有梦到愁边。
梦得首二句续成
帅翰阶（清代）

长立小楼前，吟魂荡晓烟。水流还极浦，草色又今年。

历雪经春后，轻寒欲暖天。几时杨柳意，青到酒旗边。
木兰花慢（长乐台晚望偶成）
曾觌（宋代）

正枝头荔子，晚红皱、袅熏风。对碧瓦迷云，青山似浪，返照浮空。高台称吟眺处，□繁华、清胜两无穷。帘卷榕阴暮合，万家香霭溟濛。

年光冉冉逐飞鸿。叹雨迹云踪。渐暑退兰房，凉生象簟，知与谁同。临鸾晚妆初罢，怨清宵、好梦不相逢。看即天涯秋也，恨随一叶梧桐。
登城五首
刘克庄（宋代）

郭外皆鲸浸，区中等蚁窠。
若无西雁翅，客子奈愁何。
四明十题其八·三层瀑
释昙颖（宋代）

出头出飞瀑，落落鸣寒玉。
再落至山腰，三落至山足。
欲引煮春山，僧房架刳竹。
题唐人书十一面观自在念诵仪轨经 其二
翁同和（清代）

养心无药亦无方，动辄随缘静退藏。任尔邪风吹不去，蠲除芥子白檀香。
杂题
陆游（宋代）

年来世事扫除尽，犹有闲吟颇自奇。
安得陟厘九万个，为君尽写暮年诗？
用与可韵为湖亭杂兴十首 其七
吕陶（宋代）

朴学粗知义命，幽怀聊寄风骚。道胜何如时与，位卑安用言高。
生查子（与王丰父、郑曼卿兄弟嵩山道中）
向子諲（宋代）

月在两山间，人在空明里。山色碧于天，月色光于水。

心闲物物幽，心动尘尘起。莫向动中来，长愿闲如此。
题赵鸥波高士图
钱仲鼎（宋代）

在昔洛阳，雪深丈余。
士也高卧，来令尹车。
今年吴淞，雪复何如。
积素一色，鸥鹭有无。
之子江臯，修亭是居。
有琴有书，有酒有鱼。
赏静独眺，聊以自娱。
挹兹清风，凜凜起予。
此景此图，再卷再舒。
吴履齐以脚蹈日影索偈
释慧开（宋代）

圆陀陀，光灿灿。
明眼人，蹈不著。
蹈得著，更买草鞋去行脚。
点绛唇（和向芗林木犀）
杨无咎（宋代）

借问嫦娥，当初谁种婆娑树。空中呈露。不坠凡花数。

却爱芗林，便似蟾宫住。清如许。醉看歌舞。同在高寒处。
玉烛新·花穿帘隙透
吴文英（宋代）

花穿帘隙透。向梦里销春，酒中延昼。嫩篁细掐，想思字、堕粉轻黏綀袖。章台别后，展绣络、红蔫香旧。□□□，应数归舟，愁凝画阑眉柳。
移灯夜语西窗，逗晓帐迷香，问何时又。素纨乍试，还忆是、绣懒思酸时候。兰清蕙秀。总未比、蛾眉螓首。谁诉与，惟有金笼，春簧细奏。
余蓄石屏风十游稚宜喜而求之辄遗其一侑以五
曾丰（宋代）

后土心恬不爱奇，祁阳人故得私之。
我新取道祁阳过，鬼发其藏使见随。
杂体诗 阮步兵籍咏怀
江淹（南北朝）

青鸟海上游。
鷽斯蒿下飞。
浮沉不相宜。
羽翼各有归。
飘飘可终年。
沆瀁安是非。
朝云乘变化。
光耀世所希。
精卫衔木石。
谁能测幽微。
裴休捧佛请安名图赞
释心月（宋代）

持来面目已全彰，出就呈机验当行。
千释迦文万弥勒，都卢摄入一身光。
水调歌头·昵昵儿女语
苏轼（宋代）

欧阳文忠公尝问余：“琴诗何者最善？”答以退之听颖师琴诗最善。公曰：此诗最奇丽，然非听琴，乃听琵琶也。余深然之。建安章质夫家善琵琶者，乞为歌词。余久不作，特取退之词，稍加隐括，使就声律，以遗之云。

昵昵儿女语，灯火夜微明。恩怨尔汝来去，弹指泪和声。忽变轩昂勇士，一鼓填然作气，千里不留行。回首暮云远，飞絮搅青冥。
众禽里，真彩凤，独不鸣。跻攀寸步千险，一落百寻轻。烦子指间风雨，置我肠中冰炭，起坐不能平。推手从归去，无泪与君倾。
赋得建业水
谢翱（宋代）

建业水，秋风动扬子。鱼龙夜落星斗南，潮没潮生苍鹘起。

他年冠盖物具美，风吹小船入城市。潮去不来风日死，白浪黄尘烟雾里。

中有长鱼食鳣鲔，解后食鱼何处是。西上国门望武昌，风雨徙鱼来汉阳。

武昌鱼劳聚寒椮，太白入月鱼脑减，武昌城头鼓紞紞。
春夏之交风雨弥间耳目所触即事十绝
汪莘（宋代）

夏雨春风穷管仲，傍云荣木老渊明。
断红池馆无人到，犹有黄鹂一两声。
舟中偶书
黄溍（元代）

我舟合江浒，水清石额额。念此殊可嬉，如何有行役。

沙头白发翁，扪虱了晨夕。茅茨八九椽，终岁阅过客。
崇藩邸中莲花盛开感而有作二首
秦镐（明代）

兰桡回合晚风过，越女亭亭立素波。
莲子生来悲较晚，露珠荷叶泪争多。
书平泉草木记后二首
文同（宋代）

卫公当国日，力与天地均。
平泉植草木，取尽四方春。
海岳欲必得，亦能役鬼神。
可笑身未冷，已闻属他人。
奉寄子发 其一
吕南公（宋代）

春雷动地竹牙生，社雨淋冈蕨臂擎。田野杯盘容我饱，牛羊鼎俎为谁荣。

能无智虑随天转，未有工夫与俗争。苦忆南园江健令，解于忙处用閒情。
浣溪沙（赏梅）
葛胜仲（宋代）

东阁郎官巧写真。西湖处士妙传神。嫣然一笑腊前春。

斗好虽无冰骨女，相宜幸是雪髯人。且烦疏影入清尊。
湘潭偶题诗
褚遂良（唐代）

远山酋萃翠凝烟，烂漫桐花二月天。游遍九衢灯火夜，归来月挂海棠前。
登城二首
张耒（宋代）

绿野望不极，登临引兴长。
凭高延泽国，搔首对风光。
乍出莺贪柳，新归燕拣梁。
欣欣物华好，吾亦引清觞。
春日同顾玄纬游石虹湖
欧大任（明代）

谬敬宁劳一坐倾，石湖犹得伴君行。风烟半入刘王苑，山海周遭赵尉城。

帆外日斜平楚尽，鸥边冰断早潮生。彤云北望朝台路，赋客江南万里情。
杂曲歌辞。远别离
张籍（唐代）

莲叶团团杏花拆，长江鲤鱼鳍鬣赤。念君少年弃亲戚，

千里万里独为客。谁言远别心不易，天星坠地能为石。

几时断得城南陌，勿使居人有行役。
岁暮寄怀故园亲友
张远（清代）

一年一万一千里，马足车轮舴艋舟。自笑此身浑似叶，不知于世复何求。

磨牛处处循陈迹，笼鸟依依忆故丘。正是羊城梅放日，瘴云霾雨独登楼。
和郑伯兴上陵三首 其二 次陪祭茂陵韵
湛若水（明代）

北极高齐天寿山，何当与尔同追攀。五岳拱如尊帝义，诸峰攒作效颦颜。

共怜福地藏玄苑，信有神山出世寰。正忆都城珠斗下，镜光吟望几凭阑。
吴保义求偈
释怀深（宋代）

前日相逢欣款曲，见君胸次坦然平。祖师有个入门句，只要时中事事轻。
题豢龙图
袁燮（宋代）

良马苦羁絷，巨鱼畏网罟。神龙独超轶，威燄莫能禦。

嘘为寒空云，散作无边雨。能幽复能明，可敬不可侮。

如何豢龙氏，狎玩等儿女。巍然受其朝，劲气金石沮。

龙兮丧其魄，听命无敢拒。矧复察秋毫，洞见龙肺腑。

饮食不强致，嗜好随所取。日日饱甘滋，驯伏固其所。

谁谓有馀知，拘牵乃如许。人生天地间，良心实为主。

利欲汩其真，甘与俗子伍。胡不鉴此图，保养虚明府。

道义有真乐，不羡圭与组。于我如浮云，服膺圣师语。

吾家素风在，辛苦立门户。勇决早抽身，从我涉幽圃。
次韵斯远重别六言四首
赵蕃（宋代）

欲语动怀抱恶，重吟生肝肾愁。
平生几为此别，今年又作南游。
长相思 秋夜
张道介（清代）

灯影残。月影残。烟树微茫夜已阑。个人犹未闲。

思恹恹。病恹恹。一段心情何处牵。长天秋水边。
初夏夜同明卿元美游张氏园亭五首 其四
宗臣（明代）

太虚何必问，一壑坐相收。橘柚山形古，藤萝石壁幽。

杯疑天外把，人似月中游。莫作霓裳曲，翩翩不可留。
上丞相寿
戴栩（宋代）

天心妙处不难通，祗爱忠勤与至公。
云映礼容呈晓霁，雪符腊令报年丰。
的於何处容人力，诚到无言是极功。
试向璇玑观大象，三台夜夜色齐同。
再次韵二首
陈造（宋代）

郡政只今多暇日，名园欲到指苍茫。
能诗有客怜侯喜，好士惟苍繼郑庄。
促膝未妨渑似酒，转头当复玉为堂。
联金缀玉真吾事，剩刻坚珉表士乡。
曲水流杯
汤价（明代）

王溜清虚出翠微，谁从太乙泄玄机。千年流泽遗仙籍，九曲传杯醉谢晖。

张老岩高红日近，葛川台石紫霞飞。狂歌一曲清藜瘦，回首苍茫云树稀。

逍遥不尽登临兴，更向清泉共濯缨。
扶胥三首
刘克庄（宋代）

前祭京师奉祝词，尊严不比百神祠。
台家今岁筹边急，黄帕封香已过时。
敕勒歌
王世贞（明代）

银服匿，紫酡酪，宁胡阏氏奏汉乐。北风摄羊一万角，十道壮马不得索。
十绝为亚卿作 其八
韩驹（宋代）

妾愿为云逐画樯，君言十日看归航。恐君回首高城隔，直倚江楼过夕阳。
早鸿
李群玉（唐代）

木落波浪动，南飞闻夜鸿。参差天汉雾，嘹唳月明风。

野水莲茎折，寒泥稻穗空。无令一行侣，相失五湖中。
葛仙井
朱复之（宋代）

葛翁凿井冽寒泉，浸熟丹砂去作仙。
底事并烦仙子接，却随海水变桑田。
秋兴
陆游（宋代）

世事何曾挂齿牙，只将放浪作生涯。
有时掬米引驯鹿，到处入林求野花。
邻父筑场收早稼，溪姑负笼卖秋茶。
等闲一日还过却，又倚柴扉数暮鸦。
避雨
陆游（宋代）

云如坏山欲塞海，树似奇鬼将搏人。
急投民家雨随至，燎衣不觉鸡唱晨。
杨太真
殷葆诚（清代）

冬冬鼙鼓动渔阳，龙驭西行蜀道长。拚得马嵬坡下死，不教社稷误红妆。
水龙吟·寿李长孺
吴泳（宋代）

清江社雨初晴，秋香吹彻高堂晓。天然带得，酒星风骨，诗囊才调。沔水春深，屏山月淡，吟鞭俱到。算一生绕遍，瑶阶玉树，如君样、人间少。
未放鹤归华表。伴仙翁、依然天杪。知他费几，雁边红粒，马边青草。待得清夷，彩衣花绶，哄堂一笑。且和平心事，等闲博个，千秋不老。
小师正知画师顶相请赞
释心月（宋代）

高厚同源，万殊一体。
卓尔何来，湛然非止。
览蜀天云，挹龙渊水。
际会如斯，孰穷所以。
正知知之，不出乎是。
西风
释文珦（宋代）

西风吹鬓鬓成霜，变异无端那有常。
交友后先同昨梦，老人八十尚他乡。
书空雁字行疎密，泣砌虫吟韵短长。
尽是客中秋意绪，谁能对此不凄凉。
渔家傲
黄庭坚（宋代）

忆昔药山生一虎。华亭船上寻人渡。散却夹山拈坐具。呈见处。繁驴橛上合头语。

千户垂丝君看取。离钩三寸无生路。蓦口一桡亲子父，犹回顾。瞎驴丧我儿孙去。
次韵朱兵部上已锡宴
陈襄（宋代）

禊饮开天苑，英游缀士林。
鹿苹常长养，鱼藻遂浮沈。
和气春台常，恩波曲水深。
追随方外乐，歌吹梦中音。
忽起江湖兴，久无轩冕心。
莺花应笑我，华发已盈簪。
唐多令 秋深忆梦图，长白猗君悼亡作也。
姚燮（清代）

蝴蝶堕春钿。春归又一年。问朝来、谁并吟肩。还把零星脂粉盝，都安向碧窗前。

蟋蟀絮秋烟。秋心碎可怜。问宵来、谁解孤眠。更把凄凉梧竹雨，都吹到枕函边。
十六罗汉赞
释师范（宋代）

身如枯柴，心如断崖。
万般神变，一种平怀。
面面相看，究竟不知论底事。
阿耨达池龙王，来日请佛斋。
芍药十丛近千蕊客饮散一夕而空
方回（元代）

虽微风物似扬州，茧栗初红已遽休。
手地戴端宜谁粉，夺攘无奈众苍头。
未知相谑真何谓，不许当阶略少留。
玉爵彩云谙往事，可因尤物作閒愁。
夜合花·风叶敲窗
孙惟信（宋代）

风叶敲窗，露蛩吟瓮，谢娘庭院秋宵。凤屏半掩，钗花映烛红摇。秋玉暖，腻云娇。染芳情、香透鲛绡。断魂留梦，烟迷楚驿，月冷蓝桥。谁念卖药文箫。望仙城路杳，莺燕迢迢。罗衫暗摺，兰痕粉迹都销。流水远，乱花飘。苦相思、宽尽春腰。几时重恁，玉骢过处，小袖轻招。
寄伯宣尚书士常吏侍二首
方回（元代）

贫与身仇病作魔，春来为况复如何。
梅花未了桃花动，诗债犹稀酒债多。
剩喜故人跻要路，稍令閒客藉余波。
吏廉岁稔兵氛寝，是处江湖可一蓑。
荔支
陶弼（宋代）

五月南游渴，欣逢荔子丹。
壳匀仙鹤顶，肉露白晶丸。
色映离为火，甘殊木作酸。
枝繁恐相染，树重欲成团。
赤蚌遗珠颗，红犀露角端。
爽能消内热，润可濯中干。
桂岭无霜处，梅天暴雨残。
□□□□□，□□□□□。
一簇冰蚕茧，千苞火凤冠。
隔瓤银叶嫩，透膜玉浆寒。
措鱼儿（用古“买陂塘旋栽杨柳”韵）
李公昴（宋代）

敞茅堂、茂林环翠，苔矶低蘸烟浦。青蓑混入渔家社，斜目断桥船聚。真乐处。坐芳草，瓦樽满酒频频注。皋禽自舞。惯松迳穿云，梅村踏雪，朗笑自来去。

车乘坠，争似修筇稳步。前尘回首俱误。安闲得在中年好，抱瓮尚堪蔬圃。高眼觑。算不识、人间宠辱除巢许。风篁解语。应共笑群狙，无端喜怒，三四计朝暮。
癸卯上元即席次杨使君韵二首
刘克庄（宋代）

纵观姑游目，殷忧欲碎心。
马嘶淮祲恶，鹃叫蜀冤深。
玉座方亭箸，椒涂亦脱簪。
好为谏臣论，莫作醉翁吟。
房公旧竹亭闻琴
李澣（唐代）

石室寒飙警，孙枝雅器裁。坐来山水操，弦断吊尘埃。
黄经洞
胡融（宋代）

平生山水癖，遐往心独歖。
採秀凌丹丘，忽遇白云子。
腰剑苍龙凌，野袂青霞起。
邀我石洞行，共坐啗石髓。
架有黄庭经，犹有东晋纸。
粲若锥画沙，其字大如指。
口传却老术，长跪与进履。
吾心在魏阙，焉给得薪水。
月夜赴郡会归辗
徐鹿卿（宋代）

庾山高入云，章水清见骨。山高晚宜梅，水清寒浸月。

美人天一方，云烟妙空阔。带月簪梅花，独起舞残雪。
题堵法曹文明所画匡庐图
孙蕡（明代）

墨樵诗翁发垂耳，少年嗜画今老矣。山鸡野鹿是前身，每见青山乐忘死。

高堂醉扫匡庐巅，香炉缥缈生紫烟。我来一见似相识，仿佛偃卧彭郎船。

小孤鱼肥春酒好，何当举白醉五老，芙蓉倒影月出早。

与君同上乐天亭，令人夜唤琵琶听。
浪淘沙令
王直（明代）

风暖翠烟飘，残雪都消。游丝百尺堕晴霄。可惜春光容易过，又近花朝。

驱马第三桥，芳意萧条。竹林浑未放夭桃。瘦尽城南千树柳，不似宫腰。
寄歙州吕判官
徐铉（宋代）

任公郡占好山川，溪水萦回路屈盘。南国自来推胜境，

故人此地作郎官。风光适意须留恋，禄秩资贫且喜欢。

莫忆班行重回首，是非多处是长安。
寂寞
郑谷（唐代）

江郡人稀便是村，踏青天气欲黄昏。

春愁不破还成醉，衣上泪痕和酒痕。
次韵刘宪诗二首
刘子翚（宋代）

吾宗三凤久心降，一见端如渴饮江。
好客襟怀直绝倒，封侯骨相自耆庞。
知名夙昔惭惊座，袖手雍容笑斲窗。
岂谓诗盟容我辈，哑钟无韵若为撞。
长安书事
张乔（唐代）

出送乡人尽，沧洲未得还。秋风五陵树，晴日六街山。

有景终年住，无机是处闲。何当向云外，免老别离间。
七夕产一男弗育内子抱疴予亦伏枕成三绝 其三
郭之奇（明代）

残灯无焰梦回时，五夜虫声莫助悲。尚有盈腔真感慨，未应海角便颠迷。
题应圣观
储光羲（唐代）

空中望小山，山下见馀雪。皎皎河汉女，在兹养真骨。

登门骇天书，启籥问仙诀。池光摇水雾，灯色连松月。

合砖起花台，折草成玉节。天鸡弄白羽，王母垂玄发。

北有上年宫，一路在云霓。上心方向道，时复朝金阙。
从国才索闲闲煎茶赋
耶律楚材（元代）

闻君久得煎茶赋，故我先吟投李诗。为报君侯休吝惜，照人琼玖算多时。
苦雨次前韵四首
陈造（宋代）

雨脚波头远接连，衣寒礎润犯梅天。
谁怜旅食缁尘客，日问珠炊与桂然。
戊午喜罢和籴
姚勉（宋代）

珍重萧滩刺史贤，能令四海遍皇恩。
奏篇才上旋如请，明主何皇不可言。
彼已任教书课最，苦人方称册临轩。
正愁举世皆喑哑，也有朝阳凤叫阍。
荆公东坡
陈普（宋代）

王苏并世时，价重连城宝。
读尽天下书，不闻性天道。
祗缘操术谬，济以言辞藻。
轻巧者便之，承风逐澜倒。
本意尊鞅斯，施行愧黄老。
妄谓世无双，奋臂肆挥扫。
雅言类旃孟，给御坚羿奡。
及其漏绽时，乃以穿窬盗。
荆棘日夜生，芝兰遂枯槁。
礼乐禹豫州，至今鞠烟草。
重华不可呼，四罪无复讨。
薄夫迷远谋，惟贪诗句好。
故赠太师丞相文恭陈公挽词二首
韩元吉（宋代）

凛凛循良吏，休休一介臣。
投艰推宇量，御侮赖精神。
给侍恩虽渥，怀归志莫伸。
平泉开甲第，花木未经春。
从军行
姚合（唐代）

滥得进士名，才用苦不长。性癖艺亦独，十年作诗章。

六义虽粗成，名字犹未扬。将军俯招引，遣脱儒衣裳。

常恐虚受恩，不惯把刀枪。又无远筹略，坐使虏灭亡。

昨来发兵师，各各赴战场。顾我同老弱，不得随戎行。

丈夫生世间，职分贵所当。从军不出门，岂异病在床。

谁不恋其家，其家无风霜。鹰鹘念搏击，岂贵食满肠。
访隐者
王安石（宋代）

童子穿云晚未归，谁收松下著残棋。
先生醉卧落花里，春去人间总不知。
天台梵才师长吉在都数以诗笔见授因答以转句
宋祁（宋代）

第一多闻师子儿，碧云馀力嗣工诗。
尽把天光注言语，真将清气入肝脾。
赵北口
宋茂初（清代）

山势东来奔万马，山行十日无完裤。生愁乱石摧车轮，忽现汀完意潇洒。

晴波一碧杳无际，燕赵中间大如砺。晚风斜掠涣鳞生，织成万顷靴纹细。

长桥卧水垂虹霓，桥畔帆樯雁行列。人语喧阗杂乱鸦，镫火黄昏照残雪。

我家三十六湖滨，惯向烟波采白蘋。尊前共羡双鱼美，忽忆淮南二月春。
合云寺书事三首
张载（魏晋）

夹屋青松长数围，午见摇影舞僛僛。
幽禽叶度鸣相应，时引残声过别枝。
送韩处士归少室山
张乔（唐代）

江外历千岑，还归少室吟。地闲缑岭月，窗迥洛城砧。

石窦垂寒乳，松枝长别琴。他年瀑泉下，亦拟置家林。
张掞龙图挽词三首 其二
范纯仁（宋代）

江边承讣日，羁宦正摧颓。早获登龙便，惭无附骥才。

寄诗招悸魄，引水活枯腮。白首知难报，长言致一哀。
过田家宅
杜牧（唐代）

安邑南门外，谁家板筑高。奉诚园里地，墙缺见蓬蒿。
不知梦
梅尧臣（宋代）

梦中不知梦，但谓平常时。
相与共笑言，焉问久别离。
有赠若有得，及觉已失之。
人生在世间，何异梦寐为。
杂咏八首上礼部李侍郎。疲马
刘长卿（唐代）

玄黄一疲马，筋力尽胡尘。骧首北风夕，徘徊鸣向人。

谁怜弃置久，却与驽骀亲。犹恋长城外，青青寒草春。
盘洲杂韵上 石巷
洪适（宋代）

一丘封竹弟，万石齿金昆。收拾甲乙品，庄严可款门。
咏打扇
虞俦（宋代）

腕脱何须问小童，汗流聊复慰衰农。
联翩天下一轮月，簸荡人衰万竅风。
萤火招来还自照，蚊雷挥去觉群空。
散仙未办朝阊阖，乞与羲皇笑傲中。
湘江秋夕
郑茜（宋代）

岳麓长云合，湘江暮霭收。鸿鸣沙渚夜，叶脱洞庭秋。

霜竹千丛密，风弦一曲愁。独醒人不见，西岸水悠悠。
过邵先生居
韩维（宋代）

竹坞斜开迳，茅檐半卷书。
幽闲入高卧，淡薄见平居。
乱水随酾引，残花不扫除。
因君动高兴，回首望吾庐。
和李使君三郎早秋城北亭楼宴崔司士…关中弟
卢纶（唐代）

黄花古城路，上尽见青山。

桑柘晴川口，牛羊落照间。

野情随卷幔，尘事隔重关。

道合偏重赏，官微独不闲。

鹤分琴久罢，书到雁应还。

为谢登临客，琼林寄一攀。
送鉴老住禾山二首 其一
周孚（宋代）

破壁荒垣谁解新，渠侬方向阿师勤。遥知竖拂拈椎处，不负青山起白云。
酬严十八郎中见示
白居易（唐代）

口厌含香握厌兰，紫微青琐举头看。忽惊鬓后苍浪发，

未得心中本分官。夜酌满容花色暖，秋吟切骨玉声寒。

承明长短君应入，莫忆家江七里滩。
次韵常父二十九日闸上作
孔平仲（宋代）

泊舟不厌城南浅，谈笑淹留惊晷短。为传潮信舣江干，暂移已觉如天远。

足音来此慰寂寞，酒面自红炉自暖。预愁会合有暌离，人事犹如月亏满。

何如便赋归去来，百尺高帆席同卷。
三月二十七日玉堂夜宿
许及之（宋代）

以玉为堂未是誇，金林禽谢有金沙。稍传禁漏提初点，旋听周庐递晚衙。

春尽犹寒欺梦草，晴多未雨渴檐花。自怜虽是文章力，肯把凡驽污白麻。
送杜寺丞知永城
李觏（宋代）

荐表同时入，天衢自此通。弦歌新邑宰，清白旧家风。

官舍隋河北，离觞华谷东。勖哉松柏操，咫尺是尧聪。
瓠岱里索题龙舟辞得十二绝 其六
王坤（清代）

一缕情丝宛转通，淩波瞥见去匆匆。轻模柳叶眉边月，楼外桃花扇底风。
社日
王驾（唐代）

鹅湖山下稻梁肥，豚栅鸡栖对掩扉。
桑柘影斜春社散，家家扶得醉人归。
大中祥符五岳加帝号祭告八首
佚名（隋代）

作镇炎夏，畜兹灵光。
敷兴万物，既阜既昌。
爰刻温玉，式荐徽章。
昭嘏神意，福熙穰穰。
随州沙溪
黄载（宋代）

石路崎岖石濑鸣，峰峦回合小原平。
桑麻积雨肥春垅，鸡犬一村喧昼晴。
田妇共携中饭去，樵童相唤上山声。
边头今有江南景，十数年来不用兵。
送何子温移亳州三首
陈师道（宋代）

复作中年别，仍怀後日忧。
关山遮极目，汴泗只东流。
政好遭频借，诗清得暗投。
会看灵寿杖，扶出富民侯。
题城南书院三十四咏
张栻（宋代）

疎竹萧萧正雨声，眼中日影又还晴。
钩窗燕坐夏将半，荷叶已香湖水清。
捉搦歌
陈份（宋代）

瓜皮艇子长二丈，小姑十撑九不上。何如泊岸候潮长，免打江心逆流桨。
送僧之大名府谒长城侍郎
杨亿（宋代）

东吴旧寺寄岩隈，驻锡神州久未回。
琴曲谁知流水意，诗篇自占碧云才。
庐峰已结白莲社，邺下暂寻铜雀台。
仙殿主人偏好事，春风铃阁且徘徊。
明妃出塞二首 其一
郑用锡（清代）

万里胡沙月暗天，琵琶声断玉关前。解环羞寄征边将，为结君王再世缘。
游天竺寺
崔颢（唐代）

晨登天竺山，山殿朝阳晓。
厓泉争喷薄，江岫相萦绕。
直上孤顶高，平看众峰小。
南州十二月，地暖冰雪少。
青翠满寒山，藤萝覆冬沼。
花龛瀑布侧，青壁石林杪。
鸣钟集人天，施饭聚猿鸟。
洗意归清净，澄心悟空了。
始知世上人，万物一何扰。
次及甫见寄 其二
洪咨夔（宋代）

燕颔非无相，鸢肩会有时。三薰珍敝帚，一笑玩征棋。

松菊吾家物，衡茅厥父基。青峰帘独捲，细和式微诗。
蒿
周吟轩（宋代）

野蔬出芋惯寒酸，羹绿虀黄顿顿餐。
直到新年立春日，却无生菜上春盘。
寄陈无感
李彭（宋代）

忆昔怅有违，平湖拍天涨。公乘美满风，乘兴破巨浪。

我归茅屋底，念切情惝恍。中间忽抱瘵，此病最无妄。

伏枕辞鸣蝉，秋风吹倚杖。缅怀醉夷门，啸咏真惬当。

颇复持漫刺，曳裾谒丞相。曩者金石交，为子倾家酿。

肤清神更清，年壮思亦壮。兰台要给札，抒写不流宕。

谠言动主意，湛思慰人望。归帆拂五老，停舻当叠嶂。

不忘茗果期，烟扉聊一访。
五更
仇远（元代）

丑夜方向寅，被衾冷如铁。
江南贫者多，奈此霜加雪。
登龙门县楼与知宰刘大著将话别因有题纪
魏野（宋代）

名士为官处，登楼景好题。
县城蚕市闹，村墅鹊巢低。
日暖园蔬嫩，烟晴垅麦齐。
长宜同此望，那忍话分携。
送张敬夫栻以追送不作远为韵赋诗五章藉手言
孙应时（宋代）

荆州形胜地，控引呈广莫。
英雄昔用武，跬步图宛洛。
至仁先内昔，岂曾废远略。
公来手摩抚，士气端何作。
载歌江汉诗，奋袂空爵跃。
又渔父四首
蒲寿宬（宋代）

青山淡淡水悠悠，有客江边孟浪游。
渔父相逢欲借问，掉头吟咏不相酬。
诸刹紧水激磑磨殊可观为赋此诗
李若水（宋代）

叠石壅寒派，满流泻回溪。
谁将方便智，成此圆妙机。
轮辐互高下，波涛郁翻飞。
磨牙递旋斡，磑杵纷昂低。
玉粒已粲粲，琼花亦霏霏。
术存机械巧，利泽成博施。
试语汉阴老，使知浑沌非。
惟当善用心，功与天地齐。
新秋有感二首 其二
费墨娟（清代）

韶光转瞬又新秋，暑退凉生到处幽。每恨病多难出户，只缘骨傲不随流。

药炉经卷消长昼，琴韵书声伴小楼。识得红尘原是梦，此生名利懒为谋。
登玲珑山
苏轼（宋代）

何年僵立两苍龙，瘦脊盘盘尚倚空。
翠浪舞翻红罢亚，白云穿破碧玲珑。
三休亭上工延月，九折岩前巧贮风。
脚力尽时山更好，莫将有限趁无穷。
敬和书堂新成
管讷（明代）

华构新成讲席深，河间礼乐重推寻。南荣日晷三冬近，东壁星光午夜临。

黄卷圣贤常对语，青灯兄弟久潜心。金枝玉叶承家训，都在青年惜寸阴。
涿郡张守四咏 其四 冬祈瑞雪
谢廷柱（明代）

丰年古有占，三白乃为理。如何雪愆期，侯心为忧瘁。

积诚诉苍天，天亦监侯意。纷纷战玉龙，败甲洒寒吹。

遗蝗入地深，乐稔歌至治。
题凤埕八景 其一 东环金石景
黄诏（明代）

顾瞻日出冈之东，赤光电烁涵金红。谁致赭糖同粪土，天教瓜金作崆峒。

秋阳烁以真陶冶，涨海陶成卧紫龙。百鍊归来未昏黑，还须坡老辟双峰。
檄菖蒲
释居简（宋代）

陶器承昆珉，猎猎散绿丝。饮以一杯水，卒岁长如斯。

露叶矗锋锷，霜根蟠崄巇。昌阳欲论功，十驾不得追。

松柏脚踏土，并驱仍背驰。寒苦我所安，泉石皆闻知。

岂意泉石间，得此偿心期。澡濯冀怀新，疏剪贵适宜。

芳洁日以薄，潜逐炎凉移。谓我水太清，汝便清涟漪。

抑我水太浑，古井非污池。孤根要特立，晚节须坚持。

贞姿或不返，终当怨尤谁。春葩与秋芗，擅美固有时。

西风一摇落，不死将安之。亦足观物化，亦足为箴规。
水调歌头·佳月四时有
李曾伯（宋代）

佳月四时有，举世重中秋。金明水秀竞爽，亘古景难酬。爝火繁星退敛，桂海冰天洞照，清影遍神州。万象自妍丑，一鉴碧虚浮。

昔苏张，夸玉界，赋琼楼。素娥阅人多矣，不怕雪添头。只恐参横斗转，还又酒阑歌散，醉态醒堪羞。安得真仙术，兔魄驻西流。
武帝
王十朋（宋代）

武帝英雄类始皇，甘心黩武国几亡。晚年赖有知人术，解把婴儿付霍光。
君难托
王安石（宋代）

槿花朝开暮还坠，妾身与花宁独异。
忆昔相逢俱少年，两情未许谁最先。
感君绸缪逐君去，成君家计良辛苦。
人事反覆那能知？谗言入耳须臾离。
嫁时罗衣羞更著，如今始悟君难托。
君难托，妾亦不忘旧时约。
题张氏雄飞亭
段成己（金朝）

大署佳名揭栋甍，相君英气见平生。心随燕雁共千里，志效齐禽眇一鸣。

昭代谁人飞鹗表，沧溟何日徙鹏程。会乘风便扶摇上，但恐垂天翼未成。
寄抱朴君 其三
韩淲（宋代）

历历西林旧木犀，何如萍际素秋时。小楼曲角瓶簪处，花恼香魂只自知。
休洗红
王世贞（明代）

休洗红，洗多渐成碧，裁作侬衣不中饰。红随逝水杳不归，何似当初但为白。
访印老宿寺中值雪
曹勋（宋代）

白项鸦儿啼远林，怪来新冷透重衾。
僮奴窃语若为去，雪满前山数寸深。
句
阳景春（宋代）

五十三年堕鬓魂，一朝埋玉骨方温。
秋蕊香
晏殊（宋代）

梅蕊雪残香瘦。罗幕轻寒微透。多情只似春杨柳。占断可怜时候。

萧娘劝我杯中酒。翻红袖。金乌玉兔长飞走。争得朱颜依旧。
西颢
佚名（两汉）

西颢沆砀，秋气肃杀。
含秀垂颖，续旧不废。
奸伪不萌，祅孽伏息。
隅辟越远，四貉咸服。
既畏兹威，惟慕纯德。
附而不骄，正心翊翊。
东坡在齐安赋海棠诗为天下绝唱年来绝无此种许仲蟠取之武昌作诗寄示
薛季宣（宋代）

武昌三月春草生，搀红斗白皆群英。就中一种信奇绝，芳菲压尽吴王城。

侈非丹芍明非玉，艳阳天日擎高烛。从教深浅色相形，不以冰清为不俗。

文王自昔基灵囿，绿绶朱裳燕朋友。醺醲心醉鄂裳裳，痛饮醇醪不关酒。

流乌一下新王舟，飐从火御乘丹丘。传得飞霞在海外，千龄只自生炎洲。

灵砂不到姮娥窃，几时赤凤来丹穴。赵垒新张汉帜时，闉阇满望猩猩血。

少陵昔漫称诗豪，忘言跨鲤输琴高。刚被东山兴妖女，竹菰未可称蟠桃。

灵根不分生赤壁，远在水南呈赫奕。朱鸟凭将寄德邻，告言莫看同巾帼。
荪壁惠白踯躅口占以谢
周密（宋代）

何人种玉白云边，岁岁花开叫杜鹃。乞得东风一枝雪，等闲归诧鹤林仙。
清晖阁
韩元吉（宋代）

台府填都会，乃与山水期。
青溪带秦淮。渺若万顷陂。
主公金闺旧，官曹日追随。
闭阁理万事，朱栏俯涟漪。
晴波纳远景，摇荡扶桑枝。
浩然江湖兴，颇与鱼钓宜。
风月朝暮佳，轩窗有余姿。
向来非无人，未发此段奇。
嗟我老病躯，时来瞩须眉。
停杯待举网，屡醉倒接{上四下离}。
意适反无语，欠公壁间诗。
只今入幽梦，官居类鸡栖。
公亦那久留，濯缨咏来思。
不知凤凰沼，何如习家池。
新霜著群木，归舟颺旌旗。
寄言坐上客，酒至幸勿辞。
老态
范成大（宋代）

浮生自有老规模，寒燠随宜不用拘。
未尽九秋先挟纩，犹赊十月已开炉。
一心定后冥欣厌，四大安时适惨舒。
若使强追年少乐，直成赤手縛於菟。
春暮思平泉杂咏二十首。山桂（此花紫色，英藻繁缛）
李德裕（唐代）

吾爱山中树，繁英满目鲜。临风飘碎锦，映日乱非烟。

影入春潭底，香凝月榭前。岂知幽独客，赖此当朱弦。
许由弃瓢图
郑思肖（宋代）

天下摇头不肯为，恰如瓢挂老松枝。许由不在箕山在，千古高风属阿谁。
题谢娘秋影照 其三
孙原湘（清代）

秦淮昔梦散如尘，太傅池台宿草新。我是东山旧宾客，可堪重对卷中人。
上卢运使生辰二四首 其三
韩驹（宋代）

袖有调元手，辱使江之湄。雅怀兼三王，起问夜何其。

行当发馀蕴，陶铸皋与夔。功名格上帝，黄发齿复儿。
秋
张舜民（宋代）

急雨收残暑，西风吹暮蝉。
烟浮水空阔，露洗月华圆。
曾耆英录先提举著述及屠龙禾谱与先世志文见
赵蕃（宋代）

试用初如江发源，斯人欠使百其年。
有孙解保书如束，过我不嫌寒乏毡。
郡守旧闻曾奏疏，乡人今日有经筵。
纵云录后有前例，循吏艺文应并编。
题涪州双鱼次刘郎中韵
丘无逸（宋代）

谁将江石作鱼镌，奋鬣扬鬐似戏莲。
今报丰登当此日，昔模形状自何年。
雪因呈瑞争高下，星以分宫较后先。
八使经财念康阜，寄诗褒激守臣贤。
樵歌三首 其三
郑起（宋代）

山坳筑著牧牛儿，白石凿凿蒙茸披。缪公无人宁戚死，独吹觱栗谁得知，不如采樵同路归。
登古城吊令狐战场
田汝𦓹（明代）

西风落日古城西，禾黍摇摇故垒低。寂寂饥乌归野戍，萧萧落木下寒溪。

断云阴雨还旌旆，荒薮空林忆鼓鼙。最是江淮遗恨处，睢阳东去草萋萋。
句
桂如琥（宋代）

云气有时迷洞口，尘埃飞不到胸中。
贺李大著
释宝昙（宋代）

眉山县前江可怜，昔人饮此俱成仙。
只今独数苏与李，岂伊亲濯玻璃川。
功名事业天所靳，况复真宰持其权。
先公用舍诚有道，不愁轲后真无传。
道山人物今第一，蒹葭玉树犹依然。
东南弱水三万里，亦有跨鹤来翩跹。
至人活国岂无术，丹砂乌喙堪同年。
众工可笑不解事，颠倒规矩求方圆。
向来贲育尝贾勇，彼登有力能回天。
公今已不负世学，盍先鸥鹭高腾鶱。
窗间借取董狐笔，父子相继书凌烟。
春日
宋可菊（宋代）

门掩东风老，无人载酒过。
半窗春梦短，深竹雨声多。
朽树湿生菌，残蚕已化蛾。
因思旧游地，台榭废笙歌。
子公复和亦次韵 其一
张扩（宋代）

我惭问舍未知方，君亦依然卧上床。有纸遮风良不恶，无人炙上自生凉。

应怜佛屋钟鱼近，不自官居屏障妨。相去九龄今几代，风流未减笏为囊。
再用晨吐字寄潘德久
敖陶孙（宋代）

下客时觇君，东茵阳醉吐。
万事君不理，传声拒开户。
虽然臭味合，更觉心貌古。
书雠峄山枣，羹臛首阳苦。
坐令府西门，平兴说二许。
君当我兴台，银艾心已灰。
尚有西山缘，共待石髓开。
神仙觉易与，诗句端难裁。
却后五百年，化鹤吾独来。
和张王臣登清斯亭韵三首
廖行之（宋代）

一年好景负黄花，洗眼江梅傲岁华。
把酒欲从天问月，知时谁解营飞葭。
人情似水多泾渭，世味如禅说蜜樝。
只可高吟酬节物，莺声早晚又天涯。
鱼骨鹤 其二
庄一煝（清代）

庄叟濠梁事已非，可怜华表几时归。羹残已不留香髓，羽化犹能认缟衣。

铩翮凌云飞未得，无声警露和应稀。伊谁骨肉沾枯肆，也拟鸣皋达紫微。
潘提刑生日四首用以介眉寿为韵 其三
程洵（宋代）

天心本广大，有外宁合之。咄哉吝骄者，妄自分町畦。

先生克己学，不起一念私。斯道愈光新，渠用夸扬眉。
答陈怡萱女史依原韵三首 其一
费墨娟（清代）

懒问荣枯事，红尘困此身。琴书聊作伴，花月且为邻。

性僻难随俗，愁多易损神。深闺弹一曲，遥寄赏音人。
秋晚三首 其三
释德洪（宋代）

紫梨红枣八九树，竹屋柴门三四家。机杼声迟秋日晚，绕篱寒菊自开花。
刘氏内政及二宠同孕
王迈（宋代）

中秋过后才十日，广寒侍人遭谴谪。堕在人间富贵家，依前不谴姮娥侧。

刘郎风流世所无，醉中饮啖无精粗。三胎闻已俱孕秀，次第门外连悬弧。

老子释氏亲抱送，想应屡入维熊梦。我今预作弄璋书，君须早办汤饼供。
李丞相挽章 其二
王洋（宋代）

风云扶日月，尧舜正衣裳。壮烈周方叔，从容汉子房。

鼎彝酬钜业，典礼贲幽光。怅望它山远，千年绿野堂。
宫词三十三首
曹勋（宋代）

碧甲红芽物象新，天声震耀仰尧仁。
只应露布来非晚，移跸中原烂漫春。
行路难
王昌龄（唐代）

双丝作绠系银瓶，百尺寒泉辘轳上。
悬丝一绝不可望，似妾倾轳在君掌。
人生意气好迁捐，只重狂花不重贤。
宴罢调筝奏离鹤，回娇转盼泣君前。
君不见，眼前事，岂保须臾轳勿异。
西山日下雨足稀，侧有浮云无所寄。
但愿莫忘前者言，锉骨黄尘亦无愧。
行路难，劝君酒，莫辞烦，
美酒千钟犹可尽，轳中片愧何可论。
一闻汉主思故剑，使妾长嗟万古魂。
菊边持螯
吴锡畴（宋代）

奔火狂难改，横戈事已非。
形模虽可怪，风味故应稀。
玉斫双螯洁，金披一壳肥。
持杯篱菊畔，又见醉忘归。
山隐居士赞
释大观（宋代）

僧之形，人之英。
何所作兮畦衣常披，何所说兮玉尘常横。
世情悠悠兮若秋云之淡，胸次了了兮悬秋月之明。
其禀也灵，其施也平。
六窗自虚，万象自呈。
斯何人欤，岂不入山林而隐，
不濯沧浪而清者耶。
题禁中黄石榴二首 其一
曹勋（宋代）

榴花昔染猩猩血，薝卜丛中今斗新。何事司花与纯素，不同妖艳污天真。